News Update: Alibaba งบดีเกินคาด แต่รายได้ทรงตัวและไม่เติบโตเป็นครั้งแรก รายได้อีคอมเมิร์ซในจีนหด จากการล็อกดาวน์ - FINNOMENA
Alibaba รายงานผลประกอบการไตรมาสล่าสุดดีเกินคาด ดันราคาหุ้นพุ่งระหว่างวันถึง 6% และปิดบวกที่ 1.8% แต่รายได้ทรงตัวเป็นครั้งแรกในการรายงานของบริษัท
5 ส.ค. 2565

Alibaba รายงานผลประกอบการไตรมาสล่าสุดดีเกินคาด ดันราคาหุ้นพุ่งระหว่างวันถึง 6% และปิดบวกที่ 1.8% แต่รายได้ทรงตัวเป็นครั้งแรกในการรายงานของบริษัท
ผลประกอบการไตรมาสเดือน มิ.ย. ของ Alibaba
➢ รายได้: 205,550 ล้านหยวน (ทรงตัวจากปีที่แล้ว) สูงกว่าคาดการณ์ที่ 203,190 ล้านหยวน
➢ กำไรต่อหุ้น (ADS): 11.73 หยวน (ลดลง 29% จากปีที่แล้ว) สูงกว่าคาดการณ์ที่ 10.39 หยวน
➢ กำไรสุทธิ: 22,730 ล้านหยวน สูงกว่าคาดการณ์ที่ 18,720 ล้านหยวน
รายได้จากธุรกิจที่ใหญ่ที่สุดของบริษัทอย่างอีคอมเมิร์ซในจีนลดลง 1% อยู่ที่ 141,930 ล้านหยวน เนื่องจากรายได้ของบริการต่างๆ (CMR) ลดลง 10% ตัวอย่าง CMR เช่น การตลาดที่บริษัทขายให้กับผู้ค้าบนแพลตฟอร์ม
ปัจจัยหลักที่กระทบต่อรายได้ในธุรกิจอีคอมเมิร์ซคือ การกลับมาแพร่ระบาดของโควิดในจีนที่ทำให้รัฐบาลสั่งล็อกดาวน์ในเมืองใหญ่ เช่น เซี่ยงไฮ้ และนำไปสู่เศรษฐกิจไตรมาส 2 ที่ซบเซา
อย่างไรก็ตาม การประกาศผ่อนคลายมาตรการล็อกดาวน์ในช่วงปลายเดือน พ.ค. และต้นเดือน มิ.ย. ทำให้การเติบโตเริ่มฟื้นตัว สอดคล้องกับที่ Daniel Zhang ซีอีโอของ Alibaba กล่าวว่า เริ่มเห็นสัญญาณการฟื้นตัวของธุรกิจต่างๆ ของบริษัทในเดือน มิ.ย.
สำหรับตลาดต่างประเทศ รายได้ของบริษัทลดลง 14% โดยมีสาเหตุหลักจากการปรับภาษีมูลค่าเพิ่มในกลุ่มประเทศ EU ซึ่งส่งผลต่อคำสั่งซื้อใน AliExpress ขณะที่ภูมิภาคอาเซียน Lazada มีคำสั่งซื้อเพิ่มขึ้น 10% และขาดทุนน้อยลง
ธุรกิจคลาวด์ที่คิดเป็นเพียง 9% ของรายได้โดยรวม แต่ถือเป็นส่วนสำคัญของการเติบโตและผลกำไรของบริษัทในอนาคต โดยในไตรมาสที่ผ่านมา ธุรกิจคลาวด์ทำรายได้ 17,680 ล้านหยวน เพิ่มขึ้น 10% จากปีที่แล้ว แต่ชะลอตัวจาก 12% ในไตรมาสเดือน มี.ค.
ธุรกิจคลาวด์ของบริษัทได้รับผลกระทบจากการสูญเสียลูกค้ารายใหญ่ รวมถึงการปราบปรามอุตสาหกรรมต่างๆ ของรัฐบาลจีน เช่น การศึกษาออนไลน์ที่ใช้ผลิตภัณฑ์ของ Alibaba แต่บริษัทตั้งข้อสังเกตว่า รายได้ที่เพิ่มขึ้นสะท้อนการเติบโตของอุตสาหกรรมที่ไม่ใช่อินเทอร์เน็ต อย่างบริการทางการเงิน บริการสาธารณะ และอุตสาหกรรมโทรคมนาคม
Alibaba ยังต้องเผชิญกับสภาพแวดล้อมด้านกฎระเบียบที่เข้มงวด หลังรัฐบาลจีนปราบปรามภาคเทคโนโลยีในประเทศมานานกว่าปีครึ่ง อย่างไรก็ตาม แม้การเติบโตในไตรมาสนี้จะทรงตัว แต่วิเคราะห์คาดว่าการเติบโตของ Alibaba จะฟื้นตัวในอีกไม่กี่เดือนข้างหน้า
อ้างอิง:
https://www.cnbc.com/2022/08/04/alibaba-baba-earnings-fiscal-q1-june-quarter.html 
https://www.blognone.com/node/129680 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alibaba
News Update
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA